Diari Oficial de la Generalitat Valenciana


Sumari del DOGV 9870, del 13-06-2024 (2024/5484)

RESOLUCIÓ de 28 de maig de 2024, del director general de Producció Agrícola i Ramadera, per la qual es convoquen per a l'exercici 2024 les ajudes compensatòries pels costos de prevenció i erradicació de salmonel·losi en avicultura, en l'àmbit de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9870

Data del DOGV
:   13-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5484


Data del document
:   28-05-2024

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

Anàlisi jurídica

RESOLUCIÓ de 28 de maig de 2024, del director general de Producció Agrícola i Ramadera, per la qual es convoquen per a l'exercici 2024 les ajudes compensatòries pels costos de prevenció i erradicació de salmonel·losi en avicultura, en l'àmbit de la Comunitat Valenciana. [2024/5484]  
En data 29 de juny de 2023, es va publicar en el Diari Oficial de la Generalitat Valenciana número 9628 l'Orde 17/2023, de 23 de juny, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'establixen les bases reguladores de les ajudes compensatòries pels costos de prevenció i erradicació de salmonel·losi en avicultura en la Comunitat Valenciana.  
En l'articulat de l'orde esmentada es disposa que anualment es convocaran les ajudes per resolució de la persona titular de la direcció general competent en ramaderia, en les quals s'especificaran els imports globals màxims que es determinen per a cada anualitat, d'acord amb les disponibilitats pressupostàries, de mode diferenciat per a cada un dels grups de gastos subvencionables, així com el percentatge de transvasament entre si.  
Estes ajudes s'ajusten al que disposa el capítol III, secció 1, article 26 del Reglament (UE) 2022/2472, de la Comissió, de 14 de desembre de 2022 (DO L 327, de 21.12.2022), pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea (d'ara en avant, Reglament [UE] 2022/2472, de la Comissió, de 14.12.2022), i d'acord amb el procediment que establix l'article 11.1 del Reglament (UE) 2022/2472, de la Comissió, de 14 de desembre de 2022, es notificarà a la Comissió Europea.  
Vist que Direcció General de Producció Agrícola i Ramadera, d'acord amb el que establix en el Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, i el Decret 146/2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca, és la competent en matèria d'ajudes a la sanitat animal.  
Vist el crèdit pressupostari disponible dins del capítol 4 del subprograma 714D00, Agricultura i ramaderia, línia S0285, «Ajudes generals a la ramaderia».  
Per tant, i a fi de dur a terme el tràmit de convocatòria de les ajudes per a l'exercici 2024 i establir el procés de sol·licitud i tramitació de les ajudes esmentades, es publica esta resolució.  
  
Primer. Objectiu de la convocatòria  
Es convoquen per a l'exercici pressupostari 2024 les ajudes compensatòries pels costos de prevenció i erradicació de salmonel·losi en avicultura de les explotacions ramaderes de la Comunitat Valenciana, regulades mitjançant l'Orde 17/2023, de 23 de juny, de la Conselleria d'Agricultura, Desenvolupament Rural, Emergència Climàtica i Transició Ecològica.  
  
Segon. Línia pressupostària i import  
1. L'import global màxim fixat per resoldre expedients de la convocatòria de l'exercici 2024 de les ajudes compensatòries pels costos de prevenció i erradicació de salmonel·losi en avicultura serà el següent:  
  
Aplicació pressupostària K18957421SW14996  
Subprograma 714D00, Agricultura i ramaderia  
Capítol: 4  
Línia: S0285  
Import global màxim: 850.000 €, que es repartiran diferenciant, per a cada un dels grups de gastos subvencionables, de la manera següent:  
  
a) Grup A. - Autocontrols i mesures de bioseguretat: 425.000 €.  
b) Grup B. - Compra i administració de vacunes de salmonel·la: 425.000 €.  
2. El percentatge de transvasament entre els imports màxims globals establits per a cada un dels grups de gastos subvencionables serà, com a màxim, un 30 % de la dotació pressupostària assignada a este grup.  
  
Tercer. Persones beneficiàries. Requisits  
1. Podran ser sol·licitants d'estes ajudes les associacions o agrupacions de productors que desenvolupen la seua activitat en el sector avícola de la Comunitat Valenciana, i que presten servicis de controls sanitaris i mesures de prevenció contra la salmonel·losi d'importància per a la salut pública, així com de sacrifici i destrucció d'animals afectats a les explotacions ramaderes d'avicultura de la Comunitat Valenciana que tinguen la condició de pimes agràries, sempre que complisquen les condicions que preveu l'Orde 17/2023.  
2. L'ajuda ha de traslladar-se a les explotacions avícoles beneficiàries finals de les ajudes que preveu la present convocatòria, d'acord amb el paràgraf anterior, a través dels servicis subvencionats o l'activitat prestada per l'associació o agrupació de productors.  
  
Quart. Terminis  
1. El termini de presentació de les sol·licituds serà de 15 dies hàbils a comptar des de l'endemà de la publicació de l'extracte de la convocatòria en el Diari Oficial de la Generalitat Valenciana.  
2. El termini de justificació de les inversions per a la convocatòria de l'exercici 2024 finalitza el dia 15 d'octubre de 2024.  
  
Quint. Presentació de sol·licituds  
D'acord amb el que establix l'article 14 de la Llei 39/2015, d'1 d'octubre, del procediment administratiu comú, les persones sol·licitants estan obligades a relacionar-se amb la Generalitat a través de mitjans electrònics; per tant, han de presentar les sol·licituds telemàticament a través de la seu electrònica de la Generalitat en l'adreça d'internet https://sede.gva.es/va/inicio/procedimientos'id\_proc=3268>, per a la qual cosa han d'usar els corresponents models normalitzats que hi ha disponibles.  
Per a accedir de manera telemàtica al procediment, la persona sol·licitant ha de disposar de firma electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans (si és persona física), els dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es pot utilitzar qualsevol altre sistema de firma electrònica admés per la seu electrònica de la Generalitat (sede.gva.es/va/sede\_certificados).  
Quan es vulga tramitar un procediment en representació d'altres persones físiques o jurídiques, es podrà atorgar esta representació a través del Registre de representants de l'ACCV (https://www.accv.es/vl/servicios/ciudadanos-y-autonomos/registro-de-representantes/). L'accés a este registre per part dels representats es pot fer utilitzant un certificat qualificat de ciutadà (si és persona física) o de representant d'entitat (si és persona jurídica).  
Les sol·licituds presentades s'han de firmar amb el certificat digital de la persona jurídica que presenta la sol·licitud o, si és el cas, amb el certificat digital del seu representant. Així mateix, els documents que s'hi adjunten, la firma dels quals siga obligatòria, els firmarà electrònicament qui siga competent per a fer-ho.  
En el supòsit que alguna de les persones sol·licitants presente la sol·licitud presencialment, se li requerirà que ho esmene per mitjà de la presentació electrònica en els termes que preveu l'article 68.4 de l'esmentada llei 39/2015, d'1 d'octubre. A este efecte, es considera com a data de presentació de la sol·licitud la data en què s'haja fet l'esmena.  
  
2. Les esmenes o les aportacions documentals posteriors a la presentació de la sol·licitud es faran telemàticament en la seu electrònica de la Generalitat a través de l'adreça d'internet https://sede.gva.es/va/inicio/procedimientos'id\_proc=3268.  
3. A la sol·licitud s'ha d'adjuntar la documentació següent:  
a) Acreditació de la identitat de la persona jurídica sol·licitant, en cas que no s'autoritze la consulta a l'òrgan gestor del procediment.  
b) Acreditació, quan siga procedent, de la identitat del representant legal, quan esta representació la duga a terme una persona jurídica, en cas de no autoritze l'òrgan gestor del procediment a la consulta.  
  
La representació s'atorgarà de conformitat amb l'article 5 de la Llei 39/2015, d'1 d'octubre, del procediment administratiu comú de les administracions públiques, a través de qualsevol mitjà vàlid en dret que en deixe constància fidedigna de l'existència. A este efecte, s'entendrà acreditada la representació feta mitjançant un apoderament apud acta, efectuat per compareixença personal o compareixença electrònica en la seu electrònica corresponent, o per mitjà de l'acreditació de la seua inscripció en el Registre electrònic de representants de la Generalitat. Les anotacions de les persones representants en el Registre d'explotacions ramaderes seran igualment vàlides per a acreditar la representació.  
c) Acreditació d'estar al corrent de les obligacions tributàries, estatals i autonòmiques, i amb la Seguretat Social, en cas que no s'autoritze l'òrgan gestor del procediment a fer la consulta o s'hi opose.  
d) Llista d'explotacions avícoles incloses en la sol·licitud d'ajuda amb indicació de les dades del titular, codi REGA i cens d'explotacions.  
  
e) Una memòria del pla de servicis que es realitzaran que incloga una valoració econòmica detallada del cost dels servicis que les associacions o organitzacions sol·licitants prestaran a les explotacions avícoles conforme al seu cens.  
f) Dades bancàries. Quan les persones interessades necessiten donar d'alta o modificar un compte bancari per a la percepció de les ajudes convocades, esta actuació es podrà fer de manera telemàtica a través de la seu electrònica de la Generalitat (sede.gva.es/proc22648). Tanmateix, estan obligats a fer-ho així els subjectes que preveu l'article 6 de l'Orde 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
L'acreditació de la documentació indicada s'ha d'efectuar sense perjuí del que establix l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
  
4. Quan l'administració actuant consulte o recapte dades o documents en l'àmbit dels fins de la convocatòria que estiguen en el seu poder o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment ha d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant de l'Agència Estatal de l'Administració Tributària. En cas contrari, la persona interessada ha d'aportar els documents acreditatius corresponents.  
b) L'òrgan gestor del procediment té potestat per a consultar les dades d'identitat de la persona sol·licitant o, si és el cas, del seu representant legal, així com les dades estar al corrent amb la Tresoreria de la Seguretat Social, i qualsevol altres dades que consten en el Registre d'explotacions ramaderes (REGA). No obstant això, si la persona interessada s'hi vol oposar, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que establix la disposició addicional octava de la Llei orgànica 3/2018, de 5 de desembre; l'article 4 de la Llei 40/2015, d'1 d'octubre, de règim jurídic del sector públic, i l'article 13 de la Llei 38/2003, de 17 de novembre, general de subvencions.  
5. Les persones sol·licitants hauran de subscriure les següents declaracions responsables, segons corresponga:  
a) No es troba en cap de les situacions que preveu l'article 13 de la Llei 38/2003, de 17 de novembre, incloent-hi la inexistència d'obligacions de reintegrament d'altres subvencions o ajudes, o, si és el cas, el fidel compliment de les seues obligacions de reintegrament d'altres subvencions o ajudes, d'acord amb els termes que establix l'article 21 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, i es compromet a complir este requisit durant el temps inherent a l'exercici del dret de cobrament de la subvenció.  
b) Complix la normativa d'integració laboral de persones amb discapacitat o, si és el cas, està exempta de complir-la (Decret 279/2004, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat).  
c) No pertany a la categoria d'empreses en crisi, d'acord amb la definició de l'article 2.14 del Reglament (UE) núm. 702/2014, excepte les excepcions que establix l'article 1.6 del Reglament (UE) núm. 702/2014.  
d) Que els beneficiaris finals tenen la condició de PIME agrària i no estan incursos en els supòsits d'exclusió que preveu l'article 1 del Reglament (UE) núm. 702/2014.  
e) Es compromet al fet que les actuacions que desenvolupen en el present pla estaran subjectes als principis d'igualtat efectiva i equitat de gènere, i a la promoció d'accions de sensibilització d'esta igualtat, com a document en el qual s'arrepleguen els objectius, les actuacions concretes i les ferramentes que fomentaran l'efectiva igualtat de dones i hòmens en el context de l'orde de bases.  
f) L'associació o entitat beneficiària no repercutirà als titulars de les explotacions ramaderes els gastos ocasionats pels servicis objecte de subvenció.  
g) Si és el cas, que complix o no, amb anterioritat a la publicació de la norma per la qual es regulen les ajudes o subvencions, el fet d'ocupar un percentatge més alt de treballadors discapacitats en relació amb les seues respectives plantilles, o bé es comprometen a contractar un percentatge superior de treballadors discapacitats durant l'àmbit temporal de l'ajuda o subvenció d'acord amb l'article 6 del Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
Sext. Tramitació i resolució de les ajudes  
1. La instrucció del procediment de concessió de subvencions correspon al servici amb competències en matèria de sanitat animal, que farà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals haja de formular-se la proposta de resolució. També s'haurà de remetre a l'òrgan col·legiat un informe d'avaluació de les sol·licituds en què conste que de la informació que està en el seu poder es desprén que les persones beneficiàries complixen tots els requisits per a accedir a l'ajuda.  
2. L'òrgan col·legiat haurà d'emetre un informe en el qual es concrete el resultat de l'avaluació efectuada, sobre la base del qual es formularà la proposta de resolució de concessió de les ajudes que, a través de l'òrgan instructor, s'elevarà a la persona titular de la direcció general competent en matèria de ramaderia. Este òrgan col·legiat estarà integrat per 3 membres nomenats per la direcció general competent en matèria de ramaderia: la persona que exercisca la direcció de servici, que actuarà en qualitat de president/presidenta, i dos caps de secció, que actuaran en qualitat de vicepresident/vicepresidenta i secretari o secretària.  
  
En cas de vacant, absència, malaltia o una altra causa legal, el president/presidenta serà substituït pel vicepresident/vicepresidenta.  
Tots els membres, així com els seus suplents en cas de vacant, absència, malaltia o una altra causa legal, seran designats per la direcció general competent en matèria de ramaderia, i tindran una composició equilibrada d'hòmens i dones en aplicació del III Pla d'igualtat de dones i hòmens de l'Administració de la Generalitat, de 5 d'agost de 2022.  
  
3. L'òrgan instructor comprovarà que el cost de les mesures sol·licitades no haja de ser sufragat pel beneficiari segons la normativa de la Unió, llevat que el cost siga totalment compensat per exaccions obligatòries pagables per les persones beneficiàries.  
4. A la vista de la documentació aportada, de l'informe i de la proposta de resolució del de l'òrgan col·legiat, la persona titular de la direcció general competent en matèria de ramaderia resoldrà la concessió d'estes ajudes d'acord amb el que preveu l'article 5 de l'Orde 17/2023 i la disposició pressupostària. La resolució inclourà la concessió o la denegació expressa de la subvenció, de la qual estaran exclosos tots els impostos, i s'haurà de motivar degudament el sentit d'estes, excepte quan no siga recuperable conformement a la legislació nacional en matèria d'IVA.  
5. La resolució de concessió o denegació motivada es publicarà en el Diari Oficial de la Generalitat Valenciana de conformitat amb el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques, amb una llista detallada de les persones beneficiàries, les denominacions de les operacions subvencionades i els imports de les ajudes públiques assignades per a tals operacions.  
La publicació de la resolució de concessió en el Diari Oficial de la Generalitat Valenciana tindrà els efectes de notificació a les persones interessades, així mateix, la resta d'actes es publicaran en la seu electrònica https://sede.gva.es/va/inicio/procedimientos'id\_proc=3268> a títol informatiu.  
6. El termini màxim per a resoldre i publicar la resolució de concessió no podrà excedir sis mesos comptats a partir de la data de publicació de la convocatòria anual. Transcorregut este termini sense que s'haja notificat cap resolució expressa, els interessats podran entendre desestimada la seua sol·licitud per silenci administratiu, de conformitat amb el que disposa l'article 25.1.a de la Llei 39/2015, d'1 d'octubre, del procediment administratiu comú de les administracions públiques.  
7. La resolució posa fi a la via administrativa i contra esta es podrà interposar un recurs de reposició davant de la persona titular de la conselleria competent en matèria de sanitat animal, en el termini d'un mes comptat des de l'endemà de la notificació d'esta.  
  
Sèptim. Justificació  
El desenvolupament del pla de servicis i actuacions previstes s'han de justificar davant de l'Administració fins a la data de justificació establida en l'apartat quart de la present convocatòria, mitjançant la comunicació final dels servicis i les actuacions realitzades tal com establix l'article 8 de l'Orde 17 /2023, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'establixen les bases reguladores de les ajudes compensatòries pels costos de prevenció, control i erradicació de salmonel·losi en avicultura en la Comunitat Valenciana.  
  
Octau. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern; de l'article 4 la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la llei general de subvencions, els subjectes beneficiaris de la subvenció hauran de complir les obligacions de transparència següents:  
1. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural alguna ajuda o subvenció de les entitats públiques de la Comunitat Valenciana que arreplega l'article 3 de la Llei 1/2022, en una quantia superior a 50.000 euros.  
c) Les ajudes o les subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, s'han de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'esta. La publicació es farà per mitjà de la pàgina web de l'entitat o bé de la plataforma TEP - Transparència entitats privades, de GVA Oberta, a la qual es pot accedir en gvaoberta.gva.es/va/tep.  
  
Esta informació s'ha de publicar a partir de l'any següent a aquell en què s'hagen superat els llindars establits i s'ha de mantindre publicada durant almenys quatre anys naturals.  
2. Sense perjuí de les obligacions que preveuen els apartats anteriors, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, amb la inclusió del logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l'activitat subvencionada.  
3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions previstes en la llei de transparència que esta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que s'haja atés, l'òrgan que haja fet el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022, de 13 d'abril.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Nové. Protecció de dades de caràcter personal  
1. La gestió de les ajudes comporta el tractament de dades de caràcter personal, de manera que s'han de complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar d'estos aspectes:  
a) Nom del tractament: ajudes en matèria agrícola, agroalimentària i de desenvolupament rural de la conselleria competent en matèria d'agricultura.  
b) Identitat del responsable del tractament: Persona titular de la subssecretaria de la conselleria amb competències en matèria d'agricultura.  
c) Finalitat del tractament: gestionar les ajudes en matèria agrària, agroalimentària i desenvolupament rural.  
d) Exercici de drets: les persones interessades tenen dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al tractament d'estes, i a no ser objecte de decisions individuals automatitzades, de manera presencial o telemàtica, de conformitat amb el que preveu la següent adreça d'internet: https://sede.gva.es/va/inicio/procedimientos'id\_proc=19234.  
e) Reclamacions: sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que preveu l'adreça d'internet https://sede.gva.es/va/inicio/procedimientos'id\_proc=22241, sense perjuí de la possibilitat de reclamar davant de l'Agència Espanyola de Protecció de Dades.  
f) Podeu obtindre informació més detallada en l'enllaç següent:  
  
https://gvaoberta.gva.es/va/registre-activitats-de-tractament  
3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu té l'obligació d'informar-les dels aspectes següents:  
  
- La comunicació d'estes dades a l'Administració per al tractament en l'àmbit de les seues competències i d'acord amb els fins del procediment.  
- La possibilitat que l'Administració faça consultes relacionades amb les seues dades per a comprovar-ne, entre altres coses, la veracitat. Si esta consulta requerix una autorització per llei per part de les persones les dades de les quals cal consultar, la persona sol·licitant o el seu representant legal ha d'haver recaptat esta autorització, que ha d'estar disponible a requeriment de l'Administració en qualsevol moment.  
- La possibilitat i la manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les seues dades personals.  
  
Dècim. Eficàcia  
Esta resolució tindrà efecte a partir de l'endemà de la publicació del seu extracte en el Diari Oficial de la Generalitat Valenciana.  
  
La present resolució posa fi a la via administrativa i contra esta es pot interposar, potestativament, un recurs de reposició davant del conseller d'Agricultura, Ramaderia i Pesca, en el termini d'un mes, comptat des de l'endemà de la seua publicació, o bé un recurs contenciós administratiu en la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l'endemà de la publicació. Tot això, segons el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i l'article 46.1 de la Llei reguladora de la jurisdicció contenciosa administrativa (Llei 29/1998, de 13 de juliol, publicada en el BOE núm. 167, de 14.07.1998).  
  
València, 28 de maig de 2024.- El director general de Producció Agrícola i Ramadera (p. d. Orde 17 /2023, de 23 de juny; DOGV 9628, 29.06.2023): Simón Martínez Ruiz.